
I 

OBJECTE I FUNCIONAMENT 


Article lJ L’Institut de la Dona que Traballa té 
per objecte el compliment de les finalitats d’aquest Institut 
a Barcelona i a aquelles poblacions i comarques de Catalunya 
i Balears en les quals el Consell d’Administració de la Caixa 
de Pensions per a la Vellesa i d’Estalvis acordi la crea¬ 
ció i sosteniment de representacions o Delegacions de 1’ Insti¬ 
tut, per a la protecció moral, econòmica i social de les dones 
que viuen de llur treball o pertanyen a famílies obreres. 

Article 2. n Les condicions de funcionament compreses 
en aquest Reglament, respecte a les tarifes, categories i im¬ 
port de les quotes i pagaments imposats a les afiliades i dels 
tipus de subsidis i avantatges concedits a aquestes, tindran el 
caràcter de condicions generals i regiran a Barcelona i a aque¬ 
lles altres poblacions i localitats de Catalunya que el Consell 
d’Administració de la Caixa acordi. 

A part de les esmentades condicions generals, el Consell 
d’Administració de la Caixa en acordar la creació de Delega¬ 
cions, podrà aprovar i establir per a aquestes, condicions espe¬ 
cials, distintes de les generals, fixant-hi les categories i import 
de les quotes i els altres pagaments de les afiliades, i els tipus 
i quantia dels subsidis i beneficis a favor d’aquestes que cre¬ 
gui convenients, segons les circumstàncies socials de la vida 
obrera femenina en la localitat de la Delegació. 






Article 3 / La reglamentació superior i directiva de 1’ Ins¬ 
titut de la Dona que Treballa, correspondrà al Consell 
d’Administració de la Caixa de Pensions per a la Vellesa 
i d’Estalvis i la seva direcció social i funcional al Director 
General de 1’ Institut, el qual comptarà per a 1 efectivitat 
de les seves funcions directives amb el concurs i cooperació 
del Sots-director i de la Secretària General d aquell. 

Article 4* El Règim administratiu i funcional d’aquesta 
Organització s’establirà en relació amb la Secció d Institu¬ 
cions Filials de la Caixa de Pensions per a la Vellesa i 
d’Estalvis i a base de la Secretaria General de 1 Institut 
de la Dona que Treballa. 

El funcionament de les Oficines i les actuacions dels ser¬ 
veis socials de 1’Institut aniran a càrrec de funcionàries, met¬ 
ges, infermeres, llevadores, i altre personal que es judiqui 
convenient, els quals exerciran llurs funcions de conformitat 
amb els acords del Consell d’Administració de la Caixa, a les 
resolucions de la Direcció General i, en el seu cas, de la Sots- 
direcció de 1’Institut, i als reglaments especials i parcials 
que pel Consell o la Direcció es formulin i aprovin. 

Serà Cap de tot aquest personal el Director General, i en 
el seu defecte el Sots-director, i en delegació d aquests, la 
Secretària General. 


II 

OBLIGACIONS DE LES AFILIADES 


Article 5* Podran ingressar com afiliades a 1’Institut 
de la Dona que Treballa, les dones que visquin de llur 
treball o pertanyin a famílies obreres, compreses entre els 14 
i 45 anys, no afectes a cap malaltia crònica, essent a judici 
de la Direcció General de 1’Institut, la lliure apreciació de 
les circumstàncies socials determinants de l’admissió com afi¬ 
liades. 

Article 6 * Les afiliades estan sotmeses per a llur ingrés, 

als tràmits i formalitats vigents a 1’ Institut per a la com¬ 
provació de llur estat de salut i de les circumstàncies socials 
d’aquelles, i quant a l’exercici dels seus drets, a les disposi¬ 
cions d’aquest Reglament i altres vigents a 1’Institut, així 
com a les resolucions de la seva Direcció i als acords del 
Consell d’Administració de la Caixa. 

Vénen doncs obligades a : 

a) Reconèixer i complir els Reglaments de tots els ser¬ 
veis i els acords del Consell d’Administració de la Caixa de 
Pensions per a la Vellesa i d’Estalvis i de la Direcció 
General de 1’ Institut. 

b) Satisfer amb regularitat les quotes fixes i les d’a¬ 
quells serveis que siguin de pagament, segons els Reglaments 
dels susdits serveis. 

c) Avisar el canvi d’estat o de domicili, directament a 
les Oficines de 1’Institut. 

d) Enviar les reclamacions a les Oficines, per escrit i 
amb la signatura de l’afiliada. 

e) Presentar l’últim rebut de l’afiliada, per a poder uti¬ 
litzar algún servei de 1’Institut. 

f) Contribuir, amb llur conducta i zel, al bon funcio¬ 
nament i prosperitat de 1’Institut, en l’ambient moral que 
constitueix el seu esperit. 

Article 7. è L’incompliment de les obligacions consignades 
en els apartats a, b i / són causa d’expulsió de l’afiliada. 

L’incompliment de les obligacions contingudes en els 
apartats c, d i e són causa de suspensió dels drets de l’afilia¬ 
da, fins i tant no s’hagin acomplert. 

El fet de deixar transcórrer tres mesos sense pagar les 
quotes obligatòries, porta per conseqüència la pèrdua del 
caràcter d’afiliada i de tots els drets com a tal, sense neces¬ 
sitat d’acord exprés de cap classe. 

Article 8. è Es base fonamental dels drets de les afiliades 
el pagament d’una quota d’entrada i d’una quota mensual, 
fixa i obligatòria, el pagament de la qual constitueix la pri¬ 
mera de les obligacions de les afiliades. 

La quota d’entrada serà de la quantia que acordi el Con¬ 
sell d’Administració de la Caixa, sense excedir, però, de cinc 
pessetes. 

Article 9} Les quotes fixes mensuals seran de les tres 
categories següents : 

í.a Categoria . 3 pessetes mensuals 

2. a Categoria . 4 » » 

3. a Categoria . 5 » » 

El Consell d’Administració de la Caixa de Pensions per 

a la Vellesa i d’Estalvis tindrà facultat per a reformar, 
modificar, augmentar o disminuir les anteriors categories i 
quotes. 

Article 10. L’afiliada podrà elegir lliurement la catego¬ 
ria de quota que desitgi satisfer. 

Així mateix podrà sol·licitar el canvi a categoria superior. 
Aquest canvi, però, no podrà millorar els drets de l’afiliada 
de conformitat a la nova categoria elegida, fins després de 
tres mesos d’efectuat el canvi, en el que es refereix als sub¬ 
sidis de malaltia. 

III 

DRETS DE LES AFILIADES 

Article 11. Els drets i avantatges que corresponen a les 
afiliades a 1’Institut de la Dona que Treb lla es clas¬ 
sifiquen en bàsics i complementaris, essent els primers els 
adquirits amb les quotes reglamentàries a què es refereix 
l’article 9 d’aquest Reglament, i els segons, els obtinguts 
mitjançant quotes o drets auxiliars, propis de cada servei o 
avantatge. 

Article 12. Els drets de les afiliades i començ de llur 
gaudi d'acord amb la reglamentació pròpia de cada servei, 
seran els següents : 

A. — A partir dels tres mesos de Vingrés o afiliació : 

a) Visita gratuita en els Dispensaris de Barcelona i al¬ 
tres que tingui existents 1’ Institut. En aquesta visita anirà 
inclosa la recepta, no així els medicaments, ni aquells serveis 
que es considerin complementaris, els quals es prestaran a 
tarifes econòmiques. 






b) Visita mèdica domiciliària en els casos de malaltia de 
Medicina, sempre que aquesta hagi tingut el seu començament 
després dels tres mesos de l’ingrés de l’afiliada a 1’ Institut. 

c) Cobrament en cas de malaltia de Medicina d’un sub¬ 
sidi de tres, sis o nou pessetes diàries, segons l’afiliada pertanyi 
a la primera, segona o tercera categoria de quotes, en les con¬ 
dicions prescrites en el present Reglament. 

d) Operacions quirúrgiques de Cirurgia menor. 

e) Cobrament de subsidi en els casos de Cirurgia menor, 
de dues, quatre o sis pessetes, segons l’afiliada pertanyi a la 
primera, segona o tercera categoria de quotes. 

f) Lliurament d’un subsidi de defunció, de vint, qua¬ 
ranta o seixanta pessetes, d’una sola vegada, segons l’afiliada 
hagués pertangut a la primera, segona o tercera categoria de 
quotes, sempre que la malaltia causant de la mort hagués 
estat contreta després dels tres mesos d’afiliació. A aquest 
lliurament hi tindrà dret la persona que acrediti degudament 
haver efectuat les despeses d’enterrament de l’afiliada. 

En cas que l’afiliada no hagués presentat la baixa en la 
seva última mala tia, el subsidi de defunció serà doble del 
consignat en el paràgraf anterior. 

g) mmmmmrnmmmmmmmmmmmmmmmmmimm 

B. — A partir dels vuit mesos de Vingrés o afiliació : 

a) Operacions quirúrgiques de Cirurgia major. 

b) Cobrament de subsidi diari de malalties de Cirurgia 
major de tres, sis o nou pessetes, segons es pertanyi a la pri¬ 
mera, segona o tercera categoria de quotes, sempre que 
l’afecció determinant de la intervenció i del cobrament de 
subsidi esdevingui posterior a l’ingrés a 1’ Institut. 

C. — A partir dels deu mesos : 

a) Assistència domiciliària pel personal de Llevadores de 
1’Institut en els casos de part o avortament. 

b) Assistència facultativa pel personal mèdic del Servei 
Maternal de 1 ’Institut en aquells casos de part o avorta¬ 
ment en els quals és necessari o convenient el seu concurs. 

D . — A partir dels dos anys : 

Cobrament d’un subsidi de maternitat, de la quantia i 

í 1 ) í condicions determinades en ies prescripcions reglamentàries 
V^ir-e I pròpies d’aquest Servei. 0) 

E. — A partir dels vuit anys : 

Dret a què en cas de prendre estat una afiliada sense haver 
cobrat cap subsidi des del seu ingrés fins a la data en què 
aquest s’efectuï, i havent ja acomplert vuit anys des del 
seu ingrés, se li lliurin cent pessetes, si satisfà la primera 
quota, dues-centes, si satisfà la segona, i tres-centes , si satisfà 
la tercera. Aquest lliurament es farà en consonància amb la 
quota que l’afiliada hagi satisfet durant vuit anys. En canviar 
de quota una afiliada, no perd el dret a aquest cobrament, 
el qual cobrarà de conformitat amb la quota que pagava 
abans del canvi. ^ . 

Article 13. Per al gaudi dels drets a què es refereix 1 ar¬ 
ticle anterior, les afiliades s’hauran d’atendre a les disposi¬ 
cions que regeixin especialment per cadascun d’ells, compli¬ 
mentant totalment llur reglamentació pròpia. 

Article 14. Endemés dels anteriors drets, les afiliades 
podran utilitzar aquells altres serveis auxiliars o complemen¬ 
taris que estableixi o sostingui 1’Institut de la Dona que 
Treballa, com Clíniques, Cases de Família, Escoles, Borses 
de Treball, i altres de semblants, sotmetent-se per a l’ús 
d’aquests serveis a les condicions i als pagaments de drets, 
pensions i quotes que per als esmentats serveis regeixin re¬ 
glamentàriament. 

Article 15. Tots els drets de l’afiliada o dels seus hereus, 
per subsidis de malaltia, maternitat, canvi d’estat, o defun¬ 
ció, caduquen als sis mesos de la data en què corresponia 
cobrar-los, no tenint dret en aquest cas a cap reclamació. 

IV 

SUBSIDIS PER A MALALTIES 

Article 16. Per a tenir dret als subsidis per a malaltia i 
a l’assistència mèdica domiciliària a què es refereix l’article 
13, és indispensable que l’afiliada resideixi a Barcelona, o 
en altra localitat compresa dins l’organització de 1’ Institut, 
havent, endemés, d’observar-se les prescripcions següents : 

a) Donar avís a la Secretaria de 1’ Institut durant les 
hores d’oficina, i indicar exactament l’adreça del lloc on es 
trobi l’afiliada malalta, adjuntant l’últim rebut i manifestant, 
a més, si aquella desitja metge de capçalera de 1’ Institut, 

Les afiliades que desitgin assistència de Metge de capça¬ 
lera de r Institut, deuen sol·licitar-ho a les oficines d’aquest. 
Si avisen el Metge directament, o per altre conducte, s’entén 
que corren al seu compte els honoraris d’aquest. 

Els serveis facultatius extraordinaris, com són, consultes, 
assistència de nit i altres similars, corren de compte de la 
malalta. 

b) Si la malalta té Metge pel seu compte, deu, en donar 
la baixa, presentar un certificat del que l’hagi visitat, amb 
expressió de la malaltia o dolença que sofreix, en el qual cas 
se li envia el Metge Inspector de 1’ Institut, el qual informa 
en la pòlissa si l’afiliada, segons el seu dictamen, es troba 
o no en condicions de percebre el subsidi. 

c) Si coneguts els parers del Metge i la resolució de 1’ Ins¬ 
titut, resulta que l’afiliada té dret a subsidi, comença a per- 
cebre’l al següent dia de la presentació de l’avís degudament 
justificat. 

d) Si la malaltia dura més de noranta dies essent de Me¬ 
dicina, seixanta dies , essent de Cirurgia major, o de trenta si és 
de Cirurgia menor, finits aquests respectius terminis, l’afilia¬ 
da deixa de percebre el subsidi i l’assitència facultativa. 

e) Si en ésser donada d’alta una malalta sofreix recaigu¬ 
da, en el termini màxim de vuit dies, té dret a subsidi, sempre 
que pels dies de cobrament estigui d’acord amb el paràgraf 
anterior. 

/) Després de socorreguda l’afiliada en una malaltia, 
no té dret a subsidi sinó per altra diversa d’aquella que 
sigui precisament contreta després dels 90 dies; ni tampoc a 
l’assistencia mèdica domiciliària. I 

g) El subsidi s’ha de cobrar a les Oficines de 1’Institut, 
de 10 a 12 o de 4 a 6, els dies feiners, i de 11 a 12 els diumen¬ 
ges, o els dies i hores fixats a l’efecte, poguent-se cobrar per 
fraccions vençudes o en donar-se d’alta la malalta. 

h) Per al cobrament, deu presentar-se personalment 
l’afiliada, lliurant la pòlissa signada pel Metge de 1’ Institut, 

sigui de capçalera o d’Inspecció, la qual ha de signar la inte¬ 
ressada a les oficines de 1’ Institut. En cas que es desitgi co¬ 
brar per fraccions, el Metge de 1’ Institut ha de fer constar que 
subsisteix la malaltia, i la persona que es presenti per a cobrar 
el subsidi té de lliurar, ultra això, la corresponent autorit¬ 
zació signada per l’afiliada. Aquest full d’autorització es 
facilita a les Oficines de T Institut. 

i) Durant la malaltia, la persona o família que assis¬ 
teixi a l’afiliada malalta, ha de facilitar les visites a aques¬ 
ta per la persona o persones que 1’ Institut designi, a no 
obstar causa greu, la qual sotmeterà a la decisió de la Direc¬ 
ció d’aquest. 

j) Quan la malalta surt de casa o es dedica al seu tre¬ 
ball, deixa de cobrar el subsidi, excepte en casos especials, 
sobre els quals, previ dictamen del Metge de 1’ Institut, ha 
de resoldre la Direcció d’aquest. 

k) En els casos de Cirurgia menor, l’afiliada està obli¬ 
gada a presentar-se a les Oficines, perquè li sigui estesa la 
pòlissa, la qual ha d’ésser autoritzada amb la signatura del 
Metge del Dispensari. Malgrat tot, si la seva dolença la im¬ 
pedeix de sortir al carrer, se li proporcionarà assistència do¬ 
miciliària. 

Article 17. En el període de convalescència en les malal¬ 
ties de Medicina, es concedeix un dia de subsidi per cada tres 
que hagi estat enllitada la malalta. Es començarà a comp¬ 
tar com a dies de convalescència, aquell en què comenci a 
alçar-se la malalta, però, en conjunt, els dies de subsidi per 
malaltia i per convalescència no poden passar mai de no¬ 
ranta. 

Article 18. No donen dret a subsidi: 

a) Les malalties i sofrences que no impedeixin a l’afiliada 
de dedicar-se a la seva professió o quefers de consuetud. 

b) Les malalties que esdevinguin per causes voluntà¬ 
ries, temeràries i immorals, a juí de la Direcció de 1’ Institut, 
degudament assessorada pel Metge. 

c) Les malalties que patís l’afiliada en ingressar a 1’ Ins¬ 
titut, encara que no s’haguessin comprovat en el reconeixe¬ 
ment per a l’ingrés, si tècnicament se’n dedueix la seva prèvia 
existència. 

d) Les que resultin d’accidents que donin dret a com¬ 
pensacions o indemnitzacions de danys i perjudicis, i els ac¬ 
cidents del treball. 

e) Els estats d’embaràs i part, i les malalties i interven¬ 
cions produïdes per aquests estats, com la pielonefritis, estrip 
de perineu, etc., en quant es refereix a subsidi per a ma¬ 
laltia. 

f) La tuberculosi, exceptuant la granúria i la bronco- 
pneumonia i la pneumònia caseosa aguda, aortitis crònica, 
asma, malalties orgàniques del cor i dels vasos, reumatisme 
crònic, gota, diabetis, epilèpsia, corea, histerisme, paràlisi en 
general, neurastènia, anèmia, les dispèpsies, úlceres d’estómac, 
sífilis i malalties venèries, així com totes les que provinguin 
i siguin conseqüència d’aquestes, les úlceres varicoses, els tras¬ 
torns de la menopàusia, les malalties mentals, i en general 
les considerades cròniques en Medicina i les apirètiques. 

Article 19. L’apoplexia (feridura) solament dóna dret a 
subsidi durant el període agut anomenat apoplètic, o sigui, 
durant el període màxim de trenta dies, acabant el dret a 
subsidi en l’hemiplexia consecutiva. 

Article 20. El reumatisme agut dóna dret solament a 
subsidi la primera vegada de sofrir-lo, i així mateix la litiasi 
renal i hepàtica (mal de pedra). 

Article 21. Les malalties de Cirurgia són classificades 
d’acord amb les disposicions següents : 

1. r Seran considerades com a malalties de Cirurgia major 
les que requereixin una intervenció quirúrgica a les cavitats 
abdominal, toràcica o craniana; les hèrnies ; les fractures de 
més d’una costella, i dels ossos del crani, maxilars, raquis, i 
luxacions, fractures i osteomielitis dels ossos de les extremi¬ 
tats, excepte metacarp, metatars i dits ; les grans ferides, els 
flemons difusos ; les neoplàsies malignes, sigui quina sigui la 
seva localització i assentament, i les catarates. 

2. n Es consideraran de la classe de Cirurgia menor les le¬ 
sions i afeccions de la pell i teixit cel·lular subcutani; les 
fractures, luxacions i afeccions dels ossos del metacarp, me¬ 
tatars i dits ; els abscessos i els eczemes, els quals donen úni¬ 
cament dret a subsidi la primera vegada de tenir-los. 

En casos imprevistos o dubtosos, el Metge de 1’ Institut 


serà sempre qui determinarà la classe de Cirurgia a què 
correspon l’afecció que afligeix a l’afiliada. 

Article 22. Si l’afiliada surt de casa o es dedica als seus 
quefers, sense haver obtingut l’alta, o sense permís del Met¬ 
ge de r Institut, perd el dret al subsidi i causa infracció greu 
del Reglament, que pot castigar-se, fins i tot, amb l’expulsió 
de 1’ Institut. 

Article 23. L’afiliada té dret a l’assistència mèdica domi¬ 
ciliària o en les Clíniques de 1* Institut, en les malalties de Me¬ 
dicina, sempre que estigui en condicions de percebre subsidi. 

En les mateixes condicions té també dret en les malalties 
de Cirurgia major, a la intervenció gratuita en les Clíni¬ 
ques de 1’Institut. 

En tots dos casos les despeses d’extraordinaris i de l’es¬ 
tada a les Clíniques aniran a càrrec de la malalta, a compte, 
segons les circumstàncies, dels subsidis a que tingui dret. 

Article 24. Tota afiliada que es cregui perjudicada pel 
dictamen d’un Metge de 1’Institut en qualsevol dels casos en 
els quals es requereixi la seva intervenció, pot escollir un 
altre Metge que, per compte de l’afiliada, examini el cas amb 
el de 1’ Institut, i si els dos no arriben a un acord, s’acudirà, 
per tal que emeti las eva decisió definitiva, a un tercer facul¬ 
tatiu designat per la Direcció de 1’ Institut. 

Article 23. Si als vuit dies d’haver-se comunicat a l’afi¬ 
liada, per 1’ Institut, que la seva malaltia no és de cobrament, 
o transcorreguts vuit dies sense haver rebut l’afiliada la 
pòlissa en la qual es fa constar que se la dóna de baixa per 
malalta, la susdita afiliada no ha reclamat a la Secretaria 
de 1’ Institut, apel·lant al recurs que li dóna l’article ante¬ 
rior, s’entén que es conforma amb el dictamen del Metge de 
1’ Institut i que renuncia a ulterior reclamació. 

Article 26. Durant epidèmia declarada oficialment, 
poden quedar suprimits els pagaments de subsidis de 1’ Ins¬ 
titut, el qual en aquest cas deixa de percebre la part de 
quota corresponent als subsidis de malaltia. Aquesta su¬ 
pressió acaba tan prompte com es declara oficialment que 
ha acabat l’epidèmia. 

Article 27. Perdrà tot dret a subsidis l’afiliada que re¬ 
corri a tractaments il·legals, com curanderisme i d’altres. 

Article 28. Les afiliades procedents de l’antic Montepto 
de Santa Madrona continuaran regint-se de conformitat al 
règim de quotes i subsidis d’aquell organisme. 

V 

OBRA MATERNAL 

Article 29. L ’Obra Maternal comprèn : subsidis a les ma¬ 
res, serveis de dispensaris d’Obstetrícia i Puericultura, i assis¬ 
tència domiciliària de Metge i Llevadora. 

Article 30. Tenen dret als beneficis de l’Obra Maternal 
les afiliades de 1’ Institut de la Do na que Treballa, en 
els casos de maternitat p··É·È·i·A·IH·VBi· Es indispen¬ 
sable portar més de deu mesos d’afiliació a 1 Institut i haver 
passat per la visita del Dispensari d’Obstetrícia, per a gaudir 
d’assistència de Llevadora i Metge en l’acte del part o avor¬ 
tament, i pertànyer a 1’ Institut des del termini mínim de 
dos anys, havent acudit igualment al Dispensari d Obstetrí¬ 
cia, per a tenir dret al cobrament del subsidi en els parts de 
terme o prematurs. En els avortaments no es percep subsidi. 

Article 31. L’afiliada que desitgi cobrar subsidi, resideixi 
o no a Barcelona, ha d’ésser visitada en el Dispensari d’Obs¬ 
tetrícia abans d’entrar en el sisè mes del seu embaràs, havent 
de tenir en compte les següents prescripcions : 

a) Sol·licitarà a Oficines la pòlissa corresponent, la qual 

lliurarà al Metge en el moment d’ésser visitada en el Dis¬ 
pensari. , . 

b) Sol·licitarà del Metge una contrasenya que l’acrediti 
haver passat pel Dispensari, i que, a més, si resideix a Bar¬ 
celona o pobles agregats, li donarà dret a l’assistència do¬ 
miciliària en el moment del part o avortament. 

c) L’afiliada que resideixi a Barcelona té l’obligació de 
passar per la visita del Dispensari durant 1 últim mes del seu 
embaràs. 

d) L’afiliada té dret a ésser visitada gratuitament, en 
el Dispensari d’Obstetrícia, tantes vegades com sigui neces¬ 
sari, a partir dels tres mesos de la seva afiliació a 1 Institut. 

Article 32. El subsidi maternal, tractant-se de les afilia- 

des que hagin sol·licitat llur ingrés a partir del dia'l. r de juliol 
de 1933, i després de transcorreguts dos anys que* de confor¬ 
mitat amb l’article 12, són indispensables per a tenir dret a 
aquest, serà de cent uint-i-cinc pessetes , sigui quina sigui la 
quota que satisfacin. Per a les restants, seguirà aplicant-se 
en la forma prevista en els reglaments anteriors. 

Article 33. El subsidi establert en l’article precedent serà 
pagat d’una sola vegada, des dels quinze dies immediats se¬ 
güents al del part, o abans, a criteri de la Direcció, i tant si 
aquell hagués estat natural o de terme com prematur, senzill 
o múltiple. Per al cobrament, l’afiliada, endemés d’haver 
acomplert tots els requisits que prescriu l’article 31, deurà 
presentar el certificat de matrimoni, el de naixement de l’in¬ 
fant i el rebut del mes en curs. El subsidi serà lliurat per¬ 
sonalment a l’afiliada i sota la seva signatura, a les Oficines 
de 1’ Institut, durant les hores de despatx; i en cas de jus¬ 
tificar degudament aquella la impossibilitat d’acudir a les 
Oficines, podrà efectuar-se el pagament a persona autoritzada 
a l’efecte o a la pròpia afiliada, en el seu domicili, a juí ex¬ 
clusiu del personal competent de la Secretaria de 1’ Institut. 

Article 34. No tenen dret a subsidi les afiliades que 
es sotmetin a tractaments empírics fora de tota legalitat 
mèdica. 

Article 35. L’afiliada no resident a Barcelona i pobles 
agregats, té dret a l’assistència als Dispensaris, al subsidi 
maternal i a la Clínica Maternal. No tindrà, però, assistència 
domiciliària. 

Article 36. En l’Obra Maternal, com en el subsidi per 
malaltia i altres serveis de 1’ Institut de la Dona que Tre¬ 
balla, es complirà per als drets de l’afiliada, el previst en 
aquest Reglament, reservant-se els drets, beneficis i avantat¬ 
ges d aquest Organisme a les dones obreres o que pertanyin 
directament a famílies obreres o treballadores. 

Article 37. Per a tenir dret l’afiliada a l’assistència do¬ 
miciliària gratuita en els casos de part o avortament, han de 
complir-se les formalitats següents : 

a) Haver transcorregut deu mesos des de la seva afiliació. 

b) Haver passat l’afiliada per la visita del Dispensari 
i tenir la contrasenya acreditativa. 

c) Avisar en el moment del part o de l’avortament, a la 
persona i lloc que se li hagi indicat en la visita al Dispensari 
d’Obstetrícia. 

d) La Llevadora que assisteixi el part tindrà cura d’a¬ 
visar el Metge en el moment que consideri convenient la seva 
intervenció. L’assistència pel Metge de 1’ Institut va sempre 
conjunta amb la de la Llevadora d’aquest. La designació del 
personal d’assistència anirà a càrrec de 1’ Institut. 

e) La Llevadora atendrà l’afiliada i al nadó, durant el 
temps que requereixi el puerperi. 

f) En els casos en què a juí de la Direcció de 1’ Institut 
de la Dona que Treballa, no li sigui possible a la partera 
de traslladar-se a la Clínica Maternal per manca de persona 
que tingui cura dels quefers de la llar, se li enviarà una assis¬ 
tenta que curi dels esmentats quefers, durant un temps que 
no podrà excedir de vuit dies. 

Article 38 . L’afiliada pot ésser assistida per Metge i Lle¬ 
vadora particulars a la seva elecció i pel seu compte, conser¬ 
vant tots els drets al subsidi, sempre i quan compleixi tots 
els requisits reglamentaris i doni avís en el moment del part 
a Oficines, per a la visita d’inspecció del Metge del Servei 
maternal. 

Article 39. Si l’afiliada envia a cercar directament 
el Metge del Servei maternal, s’entendrà que corren pel seu 
compte els honoraris d’aquest. 

Article 40. El Servei maternal no dóna més assistèn¬ 
cia que l’esmentada en els articles precedents, amb el ben 
entès, que hi van incloses les operacions i guariments que 
puguin necessitar-se en el moment del part o avortament, no 
essent així les dietes o estades en Clínica, en cas d’ésser tras¬ 
lladada l’afiliada a alguna de les Clíniques de 1’ Institut, que 
aniran a càrrec de l’afiliada, podent-se carregar al subsidi, 
descomptant-se d’aquest. 

Article 41. Si una afiliada embarassada o durant el pe¬ 
ríode del puerperi es trobés afecta a una malaltia que doni 
dret al cobrament de subsidi i assistència mèdica, segons 
les disposicions d’aquest Reglament, pot sol·licitar el susdit 
subsidi i assistència mèdica, exactament com si es trobés en 
condicions normals, exceptuant les malalties que són conse- 

qüència del part i embaràs, entre elles la mastitis, pielitis, 
flebitis, les quals van incloses en l’Obra Maternal. 

Article 42. Les afiliades que ho sol·licitin poden ésser 
assistides, en cas de part, a la corresponent Clínica de la 
Caixa de Pensions per a la Vellesa i d’Estalvis. 

Article 43. L’afiliada pot ésser admesa a la Clínica des 
de la data que determini el Metge del Dispensari. 

Article 44. L’ingrés a la Clínica s’ha de sol·licitar a les 
Oficines i en la mateixa forma que estableixen les disposicions 
reglamentàries corresponents. 

Article 45. Les afiliades, per llur estada en la Clínica abo¬ 
naran sis pessetes diàries durant el temps que romanguin en 
ella, fins al màxim de quatre setmanes. 

Article 46. En els avortaments, l’afiliada que reglamen¬ 
tàriament tingui dret a l’assistència, podrà ingressar a la 
Clínica, satisfent pel seu compte sis pessetes diàries, sempre 
que porti dos anys d’afiliació a 1’Institut. Les afiliades que 
portin més de deu mesos d’afiliació i menys de dos anys, pa¬ 
garan les estades a set pessetes diàries. 

Article 47. L’afiliada que desitgi romandre a la Clínica, 
mitjançant consentiment de la Direcció, més temps del pre¬ 
vist en l’article 45, deurà abonar set pessetes diàries, per 
quinzenes avençades. 

Article 48. Les afiliades que portin menys de deu mesos 
a I' Institut i desitgin ingressar a la Clínica Maternal, ho 
sol·licitaran de la Direcció, la qual podrà concedir l’ingrés, al 
seu judici, i en condicions especials en cada cas, sempre que 
ho cregui possible. 

Article 49. Les anàlisis, injeccions, sèrums, apòsits, cu¬ 
res i medicaments especials que sigui precís subministrar a 
l’afiliada durant el temps en què aquesta resti a la Clínica, 
correran sempre pel seu compte. 

Article 50. L’Obra Maternal disposa, dins del Servei de 
Dispensaris sostingut per la Caixa de Pensions per a la 
Vellesa i d’Estalvis principalment per a 1’Institut de 
la Dona que Treballa, de Dispensaris especials d’Obstetrí¬ 
cia i de Puericultura i Infància, amb la doble finalitat d’assis¬ 
tència en els casos de malaltia, i de direcció i consell en 
l’embaràs i alletament dels fills. 

Article 51. Es visita gratuitament en el Dispensari de 
Puericultura i Infància a tots els fills de les afiliades a 1* Ins¬ 
titut, des del seu naixement fins als deu anys els nois i fins 
a catorze les noies. 

Article 52. També hi són visitades les afiliades que alle¬ 
tin llurs fills. 

VI 

RÈGIM ESPECIAL LOCAL 

Article 53. Totes les disposicions anteriors referents als 
subsidis per malaltia, maternitat, i llur asssitència mèdica 
tindran caràcter de generals i regiran per a les afiliades de 
Barcelona i les d’aquelles poblacions de Catalunya a les quals 
1’ Institut de la Dona que Treballa estengui la seva 
acció amb el règim general de Barcelona. 

Article 54. El Consell d’Administració de la Caixa de 
Pensions per a la Vellesa i d’Estalvis podrà crear i re¬ 
glamentar un o varis règims per a subsidis i assistència facul¬ 
tativa en els casos de malaltia i maternitat, aplicable o apli¬ 
cables especialment en aquelles poblacions o comarques de 
Catalunya que per les seves condicions requereixin modali¬ 
tats pròpies, donant a aquests règims, tarifes de quotes, 
subsidis i reglamentacions en consonància amb les circums¬ 
tàncies, necessitats i possibilitats de la vida social en les 
localitats en les quals tinguin de regir. 

VII 

SERVEI MÈDIC 

Article 55. Per al compliment de les finalitats d’assistèn¬ 
cia mèdica de 1’ Institut de la Dona que Treballa i altres 
organismes propis, la Caixa de Pensions per a la Vellesa 
i d’Estalvis sosté Dispensaris, Clíniques de Cirurgia, Medi¬ 
cina i Maternal, i un servei de Metges a domicili. 

Article 56. L’organització, reglamentació i administració 
de tots els organismes, així com el nomenament de tot llur 


21 


personal, correspon directament a la Caixa de Pensions per 
a la Vellesa i d’Estalvis, i en representació d’aquesta, al 
seu Consell d’Administració i a la seva Direcció General. 

Article 57. Els Dispensaris estan distribuïts per especia¬ 
litats i funcionen d’acord amb un Reglament particular 
acordat pel Consell d’Administració de la Caixa, el mateix 
que les Clíniques de Cirurgia, Medicina i Maternal. 

Article 58. Les afiliades de 1’ Institut de la Dona que 
Treballa, a partir dels tres mesos de llur afiliació, tenen la 
visita gratuita a totes les especialitats establertes a aquests 
Dispensaris; deuen, però, abonar les quotes de serveis ex¬ 
traordinaris, segons les tarifes de cada Dispensari, com també 
les intervencions d’Odontologia, Oftalmologia i Oto-rino- 
laringologia. 

Article 59. Les afiliades que desitgin ésser visitades en 
els Dispensaris, sense haver transcorregut encara el temps 
que fixa el Reglament, des de llur ingrés, han d’abonar dues 
pessetes per la primera visita en cada especialitat. 

Article 60. Podran ésser visitades en aquests Dispensa¬ 
ris mitjançant el pagament de dues pessetes per visita, les 
àvies, mares, filles, nétes, i germanes de les afiliades que per 
raó de llur edat no els sigui possible l’ingrés a 1’ Institut. 
Per aquestes visites deuen presentar-se als Dispensaris acom¬ 
panyades per les pròpies afiliades parentes de la malalta. 

Article 61. L’afiliada que al justificar el parentiu incorri 
en falta, perd tots els drets d’afiliació a 1’ Institut. 

Article 62. Als Dispensari regeixen Reglaments que han 
d’ésser respectats per les malaltes que a ells recorrin. 

Article 63. Per a ésser visitades les afiliades als Dispen¬ 
saris hauran de presentar el rebut del mes en curs. 

Article 64. En aquests Dispensaris es presten així ma¬ 
teix, gratuitament, els primers auxilis en casos d’acci¬ 
dents o desgràcies, ocorregudes durant les hores hàbils d’aquells. 

Article 65. Les afiliades que vulguin ingressar a les Clí¬ 
niques, tindran d’atenir-se a les següents prescripcions : 

l. a Sol·licitar l’ingrés a les Oficines de Secretaria del’ Ins¬ 
titut, presentant el rebut del mes en curs i el certificat del 
Metge que l’assisteixi, declarant la malaltia o estat, i la ne¬ 
cessitat del seu ingrés a la Clínica que es sol·licita. 

Si l’afiliada ja té estesa la pòlissa, la presentació d’aquesta 
supleix la del rebut del mes en curs. 

2. a En el moment d’ingressar l’afiliada a la Clínica, ha 
de lliurar el full d’entrada, i si la seva malaltia és de cobra¬ 
ment, la pòlissa corresponent. 

3. a En cas que el subsidi que cobri la malalta sigui me¬ 
nor que les quotes a abonar establertes per la Clínica, abo¬ 
narà la diferència per quinzenes avançades. 

4. a En cas de no cobrar subsidi, ha d’abonar pel seu 
compte i per quinzenes avançades, els pagaments que cor¬ 
responguin al grup d’assistència que frueixi la malalta. 

5. a Si l’afiliada percep un subsidi major que els paga¬ 
ments que corresponguin a la Clínica, se li abonarà la dife¬ 
rència en liquidar la pòlissa corresponent. 

6. a Transcorregut el termini màxim, durant el qual, se¬ 
gons les disposicions reglamentàries té dret la malalta a sub¬ 
sidi, si l’afiliada o la seva família no poguessin abonar els pa¬ 
gaments a la Clínica o les despeses d’estada en ella, la Direcció 
de la Clínica es reserva el dret de traslladar-la al seu domicili 
o a un establiment adequat, en cas d’ésser possible. 

Article 66. Si la malalta, passats els dies de cobrament 
de subsidi i els establerts com a màxim d’estada a la Clínica, 
desitja continuar en ella, abonant les gratificacions reglamen¬ 
tàries, deu sol·licitar-ho de la Direcció d’aquesta, la qual li 
ho atorgarà, si al seu entendre no causa perjudici a cap altra 
afiliada o al bon règim interior de l’establiment. 

Article 67. No podrà ésser admesa l’afiliada que en altra 
ocasió no hagi acomplert el Reglament de la Clínica. 

Article 68. L’afiliada a 1’ Institut de la Dona que Tre¬ 
balla, que hagi ingressat a la Clínica, deu obeir els acords 
presos per la Direcció d’aquesta darrera. 

Article 69. Així mateix ha de respectar el seu Reglament 
interior. 

Article 70. A les quaranta-vuit hores de no estar una ma¬ 
lalta al corrent de pagament, pot ésser traslladada a casa 
seva o a un altre establiment adequat, en la forma que dis¬ 
posi la Direcció de la Clínica, sense que contra el que es faci 
in càpiga cap reclamació. 

Article 71. L’afiliada a 1’ Institut de la Dona que Tre- 


ralla que havent sol·licitat l’ingrés a la Clínica, no hagi 
estat possible la seva admissió per manca de llit, haurà d’es¬ 
perar que li correspongui l’ingrés per torn, tenint preferèn¬ 
cia els casos urgents. 

Article 72. L’afiliada que, després de sol·licitar l’entrada 
en una de les clíniques i obtinguda la seva admissió, deixa 
transcórrer vint-i-quatre hores sense ingressar-hi, perd el 
dret d’entrada, tenint de sol·licitar-la novament en cas que 
insisteixi a ingressar. 

Article 73. Les afiliades a 1’ Institut de la Dona que 
Treballa que ingressin a la Clínica de Cirurgia pagaran sis 
pessetes diàries, comprenent aquesta quantitat l’estada, as¬ 
sistència facultativa, intervencions quirúrgiques i medicació 
ordinària, i a càrrec de la malalta aniran les cures, anàlisis, 
apòsits, serveis i medicaments extraordinaris, tals com in¬ 
jeccions, sèrums, específics i similars, endemés dels règims 
especials que sol·liciti i dels drets especials de tarifa de la 
Clínica. 

Article 74. Per a l’estada a la Clínica de Medicina, les 
afiliades a 1’ Institut de la Dona que Treballa abonaran 
cinc pessetes diàries, comprenent aquesta quantitat, l’estada, 
assistència facultativa, règim alimentari i medicació ordinà¬ 
ria : essent a càrrec de la malalta les anàlisis i serveis i 
medicacions extraordinaris, tals com injeccions, sèrums, 
vacunes, específics i altres semblants, endemés del règim 
especial que sol·liciti i dels drets especials de tarifa de la 
Clínica. 

Article 75. L’estada a la Clínica Maternal es satisfarà en 
la forma convinguda en els corresponents articles del pre¬ 
sent Reglament. 

Article 76. L’afiliada que no tingui dret a cobrament de 
subsidi, pot ingressar en qualsevulla de les Clíniques de Ci¬ 
rurgia o Medicina mitjançant el pagament de : 

a) A la Clínica de Cirurgia, sis pessetes diàries, lliurades 
a la bestreta per quinzenes, més cent pessetes d’entrada. 

b) A la Clínica de Medicina, cinc pessetes diàries, lliu¬ 
rades a la bestreta per quinzenes, més cinquanta pessetes 
d’entrada. 

Article 77. A les Clíniques, l’assistència mèdica serà do- 


nada exclusivament pel personal facultatiu i tècnic de T Ins¬ 
titut, exceptuant casos especials autoritzats a l’efecte per 
la Direcció d’aquest. 

Article 78. Les despeses de trasllat de les afiliades a les 
clíniques correran sempre pel seu compte. 

Article 79. Si una malalta, ja per percebre un subsidi 
menor al pagament de l’estada a la Clínica, ja per no tenir 
dret a subsidi, hagués lliurat una quinzena a la bestreta i 
sortís abans de la Clínica, li serà retornada la quantitat cor¬ 
responent als dies que manquin passar; en cas de defunció, 
s’abonaran als seus dret-herents. 

Article 80. En cas de defunció de l’afiliada les despeses 
i cura de l’enterrament aniran a càrrec de la seva família. 

Article 81. El Consell d’Administració de la Caixa de 
Pensions per a la Vellesa i d’Estalvis pot variar la 
quantia de les despeses per estades i altres serveis de les Clí¬ 
niques i Dispensaris, donant a l’acord l’oportuna publicitat. 

VIII 

SERVEI D’INFERMERES 

Article 82. L’Institut de la Dona que Treballa, per 
tal de coadjuvar a la seva finalitat principal, organitza i sosté 
un Servei dTnfermeres. 

Article 83. Aquest Servei s’organitza a base de VEscola 
d'Infermeres Socials de la Caixa de Pensions per a la Ve¬ 
llesa i d’Estalvis — Infermeres de Santa Madrona —, en la 
qual es donen les ensenyances adequades per aprendre teò¬ 
ricament i pràctica la cura dels malalts, atenent també la 
seva formació ètico-professional. 

Article 84. Les alumnes sortides d’aquesta Escola cons¬ 
titueixen VAgrupació d'infermeres Socials de la Caixa de 
Pensions per a la Vellesa i d’Estalvis — Infermeres 
de Santa Madrona —, de les quals, les pròpiament professio¬ 
nals, presten llurs serveis a domicili i a les Clíniques i Dispen¬ 
saris de la Caixa. 

Solament pertanyen a aquest Servei les que a 1 efecte 
s’inscriuen com a tals i són admeses per la Direcció General 
de 1’ Institut. 


IX 


CASES DE FAMÍLIA 

Article 85. L’Institut de la Dona que Treballa té 
constituïdes Cases de Família amb l’objectiu concret de pro¬ 
porcionar residència a les afiliades al susdit Institut, que es 
mantinguin amb el producte de llur treball personal, o es pre¬ 
parin per aconseguir-lo, i que per causes raonables i justi¬ 
ficades no puguin viure amb llur família pròpia. 

Article 86. Les Cases de Família no tenen el caràcter 
d’hotels, pensions o cases de dispeses, sinó que constitueixen 
altres tantes llars socials, que substitueixen les familiars, en 
les quals les afiliades que hi resideixin deuran conviure amb 
exemplar fraternitat, procedint dintre la Casa i en les seves 
activitats externes, d’acord amb l’esperit d’aquesta Institu¬ 
ció, al prestigi social de la qual, així com a la conservació del 
seu propi caràcter, deuran contribuir, resoludament, estimant- 
lo com una de les seves obligacions ineludibles i condició pre¬ 
cisa per a llur continuïtat a la Casa. 

Article 87. El règim de les Cases de Família s’adaptarà 
al que es prevé en les Bases Reglamentàries de 1’ Institut 
de la Dona que Treballa, en el present Reglament Gene¬ 
ral, i en l’especial de les mateixes Cases de Família, aprovat 
també pel Consell d’Administració de la Caixa de Pensions 
per a la Vellesa i d’Estalvis ; als acords que aquest 
Consell prengui en l’esdevenidor amb referència a les susdites 
Cases , i a les disposicions de la seva Direcció General i, per 
delegació d’aquesta, de la Secretària de I’Institut i de l’ad¬ 
ministradora de cada Casa de Família. 

X 

DISPOSICIÓ COMPLEMENTÀRIA 

Article 88. El règim orgànic de 1’Institut de la Dona 
que Treballa té en l’actualitat el seu ordenament en les 
Bases Reglamentàries, el Reglament General de 1’ Institut i 
l’especial de l’Organització Balear; i el Consell d’Adminis- 

tració de la Caixa de Pensions per a la Vellesa i d’Es¬ 
talvis té àmplies facultats per reformar aquest règim total¬ 
ment i parcial, en la integritat de les seves disposicions, o en 
qualsevulla d’elles referents a condicions de subsidis, modali¬ 
tats d’assistència facultativa, tarifes de quotes i altres extrems 
reglamentaris. 


Publicat de conformitat amb els acords presos pel Consell d'Ad¬ 
ministració de la Caixa de Pensions per a la Vellesa i d’Estel- 
vis en las seves sessions de 28 de juny del 1933 i 30 de gener 
del 1935. 

La vigència d'aquest Reglament comença amb data l. er de maig 
del 1935. 

institut de la dona 

QUE TREBALLA 

1 SECCIÓ D'ACCIÓ SOCIAL FEMENINA | 

| DE LA = 

I CAIXA DE PENSIONS PER A LA VELLESA 1 
I I D’ESTALVIS 1 


I OFICINES, DISPENSARIS, LABORATORIS I 1 
SERVEI I ESCOLA D’INFERMERES DE 1 

SANTA MADRONA | 

Via Laietana, 48-A*. Telèfon 11034 

BARCELONA | 

i CASA DE FAMÍLIA DE i 

SANTA MADRONA = 

Carrer Montcada, 19 
Telèfon 11257 

CASA DE FAMÍLIA 
« ÀNGELS MATEU » 
Carrer Rosselló, 167 
Telèfon 70544 

CLÍNICA MATERNAL 
Carrer Torrente Flores, 151 
Telèfon 71228 

DELEGACIÓ DE LLEIDA 
Plaça de la Sal, 17 i 19 - Telèfon 413 

ORGANITZACIÓ BALEAR i CLÍNICA DE 
« SANTA CATERINA THOMÀS » 

Colom, 20 i Previsió, 15 - Palma de Mallorca 
Armadams, 41 (Son Alegre) - Palma de Mallorca 

Delegacions a Alaior, Ciutadella, Eivissa, Felanitx, Inca, 
Llucmajor, Maó, Manacor i Sóller 

VIDA SOCIAL FEMENINA: 

Redacció i Administració : Via Laietana, 48 A; Barcelona. 

VIDA FEMENINA BALEAR : 

Redacció i Administració : carrer de la Previsió, 15; Palma. 


| CLÍNICA DE CIRURGIA 

Carrer Escorial, 177 
Telèfon 72125 

CLÍNICA DE MEDICINA 

Carrer Jesús Maria, 14 
Telèfon 75724 

